A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK ZÁRÓJELENTÉS A SCHENGENI INFORMÁCIÓS RENDSZER MÁSODIK GENERÁCIÓJÁNAK (SIS II) FEJLESZTÉSÉRŐL 2013. január - 2013. május /* COM/2013/0777 final */





1. A projekt jelenlegi állása....................................................................................................................................... 3 1.1. A vizsgált időszak alatt elért eredmények áttekintése.................................................................................. 3 1.2. Tesztelési tevékenységek.................................................................................................................................... 3 1.3. SIS II hálózat........................................................................................................................................................... 5 1.4. A SIS 1+-ról a SIS II-re történő átállás............................................................................................................... 5 1.4.1. Jogi keret........................................................................................................................................................ 5 1.4.2. A működésbe lépés alapvető követelményei............................................................................................ 5 1.4.3. Technikai adatmigrálás............................................................................................................................... 6 1.4.4. Áttérés............................................................................................................................................................ 7 1.4.5. Intenzív monitoring időszak........................................................................................................................ 8 2. Irányítási tevékenységek......................................................................................................................................... 8 2.1. Pénzügyi vonatkozások......................................................................................................................................... 8 2.1.1. SIS II költségvetés.......................................................................................................................................... 8 2.1.2. További finanszírozás a tagállamok nemzeti fejlesztéséhez.................................................................. 8 2.2. Üzemeltetési igazgatás......................................................................................................................................... 9 2.2.1. A C.SIS-re (Centre de Systèmes d'Information Schengen) való áttérés.................................................. 9 2.2.2. A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző ügynökség (eu-LISA)............................................................................................................................................. 9 2.3. Projektirányítás................................................................................................................................................... 10 2.3.1. Átfogó programirányítási tanács............................................................................................................. 10 2.3.4. Tanács.......................................................................................................................................................... 10 2.3.5. Az Európai Parlament................................................................................................................................ 11 2.3.6. SIS II tájékoztató kampány........................................................................................................................ 11 2.3.7. Kockázatkezelés.......................................................................................................................................... 11 3. Jövőbeni prioritások.............................................................................................................................................. 12 4. Következtetés.............................................................................................................................................................. 12 Bevezetés A jelentést a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló, 2008. október 24-i 1104/2008/EK tanácsi rendelet[1] és 2008. október 24-i 2008/839/IB tanácsi határozat[2] (az úgynevezett az átállásra vonatkozó, átdolgozott jogi aktusok) 18. cikkének megfelelően terjesztjük elő az Európai Parlament és a Tanács számára. A zárójelentés ismerteti a 2013 januárja és a fent említett, átállásra vonatkozó jogi aktusok 2013. május 8-i hatályvesztése között elvégzett munkát, amely a Schengeni Információs Rendszer második generációjának (SIS II) fejlesztésére és a SIS 1+-ról a SIS II-re történő átállásra irányult. 1. A projekt jelenlegi állása 1.1. A vizsgált időszak alatt elért eredmények áttekintése A központi rendszer és a nemzeti rendszerek fejlesztése terén tett folyamatos előrelépésre építve a SIS 1+-ból a SIS II-be való tényleges adatátvitelhez vezető valamennyi előkészítő lépésre sor került ebben a jelentéstételi időszakban. Az átvitel folyamata az új rendszerre való 2013. április 9-i átállással sikeresen lezárult, és a rendszer zavartalanul működött az ezt követő intenzív nyomon követési időszakban. 1.2. Tesztelési tevékenységek A nemzeti rendszerek és a központi rendszer megfelelő működésének, teljesítményének és interakciójának ellenőrzése érdekében 2012 folyamán végrehajtott tesztsorozatokat követően néhány tagállam az egyes tesztek nem megfelelő eredményei miatt 2013 januárjában elvégezte a szükséges ismételt teszteléseket. Az előző jelentés ismertette, hogy Finnország jelentős technikai nehézséget tapasztalt nemzeti rendszerének kiépítése során, és egy alternatív technikai megoldáson alapuló B tervet választott. Annak érdekében, hogy a többi tagállammal együtt megkezdhesse az élő adatokkal történő átállási folyamatot, Finnország ismét elvégezte az összes végső tesztet, ideértve az átfogó tesztelést is. A Bizottság, a tagállamok és a fővállalkozók képviselőiből álló átfogó programirányítási tanács nagy szerepet játszott e további tesztelés sikerében. a) Kiterjesztett megfelelőségi tesztelések Finnország, mint a készenléti állapotot legutoljára elérő tagállam, 2013 elején sikeresen teljesítette a kiterjesztett megfelelőségi tesztelést, amelynek célja annak igazolása, hogy a nemzeti rendszerek megfelelnek a SIS II előírásainak, és csatlakozott azon tagállamokhoz, amelyeknek meg kellett ismételnie az átfogó tesztelést. b) Az átfogó tesztelés Az átfogó tesztelés a SIS II működésbe lépésének egyik technikai és jogi előfeltétele volt[3] és ezért magában foglalta a SIS II valamennyi komponensének, a központi rendszernek, az összes nemzeti rendszernek és a hálózatnak a tesztjét. A tagállamok legtöbbje az eredeti terveknek megfelelően 2012 első felében sikeresen elvégezte ezt az utolsó tesztelési kampányt. Öt tagállam azonban nemzeti szintű problémákkal volt kénytelen szembenézni, ezért a kijelölt időszakon túl ismételt tesztelésekre volt szükség. Nevezetesen Lengyelországnak és Svájcnak egy tesztet, míg Dániának és Finnországnak a teljes tesztelési szakaszt meg kellett ismételnie. A tesztelési döntésére vonatkozó fenntartás visszavonása érdekében Belgium szintén kérelmezte az átfogó tesztelési kampány részleges megismétlését. Végül 2013 januárjának második hetében az érintett tagállamok mindegyike elvégezte a fennmaradó ismételt teszteket. A SIS II központi rendszer, valamint a kommunikációs infrastruktúra megfelelő és stabil teljesítményt mutatott az átfogó tesztelés megismétlése során. c) A SIRENE[4] funkcionális tesztelése Négy tagállam, közöttük Finnország kénytelen volt megismételni a kiegészítő információcsere tesztjét (a SIRENE funkcionális tesztelése) a 2013. január 28-ával kezdődő héten. Bár a tesztelésért a tagállamok felelnek, a teszt elvégzéséhez a Bizottság rendelkezésre bocsátotta a központi rendszert és a kommunikációs infrastruktúrát. Belgium, a Cseh Köztársaság, Svédország és Finnország végül teljesítette a tesztlezárási feltételeket, és 2013. február 15-én a schengeni kérdésekkel foglalkozó munkacsoport (SIS/SIRENE bizottság) hivatalosan is jóváhagyta a teszteredményeket. d) SIRENE formanyomtatványok cseréjének tesztje A SIRENE-nek az átállásra vonatkozó jogi aktusokban előírt funkcionális tesztelése mellett a tagállamok úgy határoztak, hogy nem hivatalos tesztet hajtanak végre a SIRENE formanyomtatványok cseréje tekintetében, amelynek során valamennyi tagállam kicserélte a többi tagállammal a SIRENE formanyomtatványok teljes sorát. A tesztelési kampány, amelyre 2013 márciusában került sor, pozitív eredménnyel zárult. Végül, de nem utolsó sorban március folyamán a SIRENE e-mail címeket is sikerrel tesztelték. e) Egyéb tesztek A SIS II üzemeltetési igazgatásához használt két kiegészítő eszköz helyes működésére vonatkozóan is végeztek teszteket a tagállamokkal: · Az első eszközt a nemzeti rendszerek üzemeltetői használják, amikor támogatás-igénylő alkalmazást hoznak létre a központi rendszer üzemeltetője számára. Az eszköz célja a SIS II alkalmazásával kapcsolatban felmerülő technikai kérdések azonosítása és nyomon követése. · A második eszköz egy üzemeltetők közötti webalapú üzenetváltó rendszer. Például a központi rendszer karbantartása során az üzemeltető ezen eszköz segítségével értesíti a nemzeti rendszerek üzemeltetőit. Egyik eszközt sem használják a SIS II üzenetek cseréjére. Céljuk azon információk cseréje, amelyek révén a rendszer üzemben tartható. Mindkét eszköz esetében sikerrel zárult a tesztelés, amelyre 2013. február végétől április elejéig került sor. 1.3. SIS II hálózat Üzemeltetési okokból a tagállamok fő és tartalék interfésszel is rendelkeznek a nagy területre kiterjedő hírközlési hálózat és a saját rendszerük között, amely lehetővé teszi a központi és a nemzeti rendszerek közötti biztonságos kommunikációt. A sikeres tesztelésre építve, a SIS-VIS bizottság jóváhagyásával, 2013 február végén kiépítették a SIS II hálózati biztonságának további megerősítését szolgáló, második titkosítási réteget létrehozó műszaki megoldást. 1.4. A SIS 1+-ról a SIS II-re történő átállás 1.4.1. Jogi keret Az előző jelentéstételi időszak végén, az átállásról szóló, 2012. december 30-tól alkalmazandó jogi aktusok átdolgozása útján konszolidálták a SIS II projekt végső szakasza számára megállapított jogi keretet. Ez biztosította a jogilag megalapozott és technikailag optimalizált átállási folyamatot, és lehetőséget adott arra, hogy a nemzeti projektek kiegészítő pénzügyi támogatásban részesülhessenek az átállási tevékenységek vonatkozásában. 1.4.2. A működésbe lépés alapvető követelményei A SIS II jogalapja a SIS II működésbe lépéséről szóló határozat meghozatalához bizonyos számú előfeltételt határoz meg. Ugyanis a működésbe lépés időpontját csak azután lehet meghatározni, hogy elfogadták a szükséges végrehajtási intézkedéseket; Az utolsó függőben maradt végrehajtási intézkedés a SIRENE-kézikönyvről és a Schengeni Információs Rendszer második generációja (SIS II) további végrehajtási intézkedéseiről szóló bizottsági végrehajtási határozat[5] volt, amelyet február 26-án fogadtak el, a fent említettek szerint. a SIS 1+-ban teljes körűen részt vevő valamennyi tagállam értesítette a Bizottságot arról, hogy megtette a SIS II-adatok feldolgozásához és a kiegészítő információk cseréjéhez szükséges műszaki és jogi lépéseket; A SIRENE funkcionális tesztelését követően a SIS 1+-ban teljes körűen részt vevő valamennyi tagállam értesítette a Bizottságot arról, hogy megtette a SIS II-adatok feldolgozásához és a kiegészítő információk cseréjéhez szükséges műszaki és jogi lépéseket. a Bizottság bejelentette, hogy a SIS II-nek a Bizottság és a tagállamok által közösen végzett átfogó tesztelése sikeresen befejeződött, és a Tanács előkészítő szervei jóváhagyták a tesztelés előterjesztett eredményeit, és megerősítették, hogy a SIS II teljesítményszintje legalábbis egyenértékű a SIS 1+ által elért szinttel; Miután a schengeni kérdésekkel foglalkozó munkacsoport (SIS-TECH bizottság) a központi rendszer, az s-Testa hálózat és a nemzeti rendszerek tekintetében jóváhagyta a célkitűzések teljesülésére vonatkozó megállapítást , a Bizottság a Coreper február 20-i ülésén közölte, hogy teljesültek az átfogó tesztelés célkitűzései, nevezetesen: - a Bizottság és a SIS 1+-ban részt vevő tagállamok lezárták a SIS II adatok feldolgozásához szükséges műszaki intézkedéseket, és - a SIS II teljesítményszintje legalább egyenértékű a SIS 1 + által elért szinttel; - a Bizottság megtette a szükséges műszaki intézkedéseket annak érdekében, hogy összekapcsolják a Központi SIS II-t és az érintett tagállamok N. SIS II rendszerét. - Az N.SIS II-t 2013. január 25-től valamennyi tagállamban hozzákapcsolták a központi SIS II-höz. A SIS II jogalapja által előírt valamennyi alapvető követelmény teljesült, így az IB Tanács (2013. március 7–8.) két tanácsi határozatot fogadott el, amelyek a SIS II jogalapjának alkalmazási időpontjaként – azaz a SIS II élesben történő bevetésének időpontjaként – 2013. április 9-ét tűzik ki. 1.4.3. Technikai adatmigrálás Az ideiglenes átállási architektúra alapvető elemét képező, és a Bizottság által rendelkezésre bocsátott konverter legutolsó tesztjére sikerrel került sor 2013 januárjában, kellő időben az élő adatoknak a SIS 1 +-ból a SIS II-be való átviteléhez. A Bizottság által szervezett és támogatott átállási próbákat és adattisztítási tevékenységeket követően az élő adatátvitel 2013. január 22-én kezdődött el. Az átállás első lépéseként a SIS 1+ adatbázis 46,7 millió figyelmeztető jelzését a konverter segítségével átalakították a SIS II adatmodellnek megfelelő adattá. E művelet során, amelyre 2013. január 22. és február 6. között került sor, az SIS1+ adatbázisban végrehajtott valamennyi új létrehozatalra / frissítésre / törlésre irányuló műveletet ideiglenesen a konverterben várakoztatva tárolták. Ezután az átalakított adatokat feltöltötték a SIS II központi rendszerébe. E művelet elvégzése után a várakoztatott SIS1+ üzeneteket szintén konvertálták, majd frissítették az SIS II központi adatbázisában. E folyamat végén a SIS1+ adatbázisban végzett valamennyi új művelet tükröződött a SIS II adatbázisban is, ami azt jelentette, hogy a SIS 1+ központi rendszerét összehangolták a SIS II központi rendszerével. 2013. március 7-től a tagállamoknak a SIS II központi keresője révén lehetőségük nyílt adatok lehívására a SIS II központi adatbázisából (amelyben addig csak SIS 1+ adatbázis tartalma volt megtalálható). Az átállás következő szakasza a SIS II nemzeti másolatainak feltöltéséből állt, ami arra irányult, hogy a SIS II nemzeti másolatai a SIS II központi adatbázisáéval megegyező adatokat tartalmazzanak. Erre az eljárásra nem volt szükség azon hat tagállam esetében, amelyek úgy határoztak, hogy nem alkalmazzák a nemzeti másolatot és az összes keresést a központi rendszerben végzik, amely a SIS II-ben bevezetett új funkció. A teljes SIS II adatbázis tényleges letöltése tagállamonként tizenhat órát vett igénybe. Ez a szakasz március 28-án ért véget. Ekkor SIS II valamennyi nemzeti másolata összhangban állt a SIS II központi rendszerével, amely pedig – a konverter révén – szinkronba került a SIS 1+ központi rendszerével. 1.4.4. Áttérés Az áttérés időpontjaként a Tanács 2013. április 9-ét tűzte ki. Március 28. (a technikai átállás befejezése – lásd fent) és április 9. között a SIS 1+ és SIS II rendszer, ideértve a nemzeti másolatokat is, tökéletesen összhangban állt egymással: bármely új SIS 1+ üzenet frissítette a SIS 1+ központi adatbázisát, majd azt konvertálták és frissült a SIS II adatbázis és a nemzeti másolatok is. Ami az áttérést illeti, a Bizottság projektcsoportja által – az átfogó programirányítási tanács tagjai támogatása mellett – központilag koordinált folyamat a következőképpen zajlott: · Valamennyi tagállam ugyanabban az időpontban, azaz 08:00 órakor leállította a SIS1+ oldalán zajló forgalmat és mindaddig várt, amíg az összes figyelmeztető jelzést feldolgozták a SIS 1+ központi rendszerében és a SIS 1+ nemzeti másolataiban. · A központ részéről az utolsó SIS 1+ üzenetet konvertálták SIS II formátumúra. Amint erről meggyőződtek, a kétirányú konvertert „fordított módba” kapcsolták át annak érdekében, hogy a SIS II figyelmeztető jelzéseket visszaalakítsák SIS 1+ formátumúra (mivel az átállást követően a SIS II lesz a „fő rendszer”). · A tagállamok részéről a végfelhasználói alkalmazásokat (pl. a határőrök által használt nemzeti rendszereket) lekapcsolták a SIS 1+ nemzeti rendszerekről és hozzákapcsolták a SIS II nemzeti rendszerekhez. Ennek eredményeként az új üzeneteket a SIS II nemzeti rendszereiből SIS II formátumban kezdték küldeni. · Mielőtt engedélyt kapnak arra, hogy üzeneteiket feltöltsék a SIS II központi rendszerébe, a tagállamoknak be kell jelenteniük, hogy készen állnak arra, hogy megkezdjék a SIS II üzenetek továbbítását a koordinációs csoport számára. E folyamat egyszerre csak egy tagállamban zajlott le annak biztosítása érdekében, hogy a frissítési mechanizmusok a vártnak megfelelően működjenek. · Portugália volt az első tagállam, amely készen állt SIS II figyelmeztető jelzést küldeni helyi idő szerint 10:51-kor, több mint egy órával a tervezett időpont előtt. Abban a pillanatban a SIS II jogalapja hatályba lépett. A nap végén a kijelölt átállási irányítócsoport, amely magában foglalta a Bizottság SIS II csoportját, az átfogó programirányítási tanácsot és az elnökséget, a következőket állapíthatta meg: valamennyi tagállam képes volt SIS II figyelmeztető jelzéseket küldeni, valamennyi nemzeti másolatot frissítették a központi rendszerből érkező üzenetekkel, keresést lehetett végrehajtani a központi adatbázisban vagy a frissített nemzeti másolatban. Összefoglalva valamennyi tagállam sikerrel állt át. 1.4.5. Intenzív monitoring időszak Attól a pillanattól, hogy a SIS II-be megküldték az első figyelmeztető jelzést, a konverter feladata volt a SIS 1+ központi rendszerét összhangban tartani a SIS II központi rendszerével. A SIS 1+ nemzeti másolatait azonban a továbbiakban nem frissítik. E rendkívüli intézkedésre abban az esetben került volna sor, ha a SIS II nemzeti rendszerek súlyos problémákba ütköznek és vissza kellett volna állni a SIS 1+ rendszerre. Ebben az esetben kérésre az érintett tagállam letöltötte volna a SIS 1+ adatbázist, átállította volna az alkalmazásait és az üzeneteket ismét a SIS 1+ rendszeren keresztül küldte volna. A SIS II problémájának megoldását követően ugyanez a tagállam ismét átállt volna a SIS II-re. Az intenzív monitoring időszak a jogalapban megállapítottaknak megfelelően 30 napig tartott. A teljes időtartam során a Bizottság SIS II projektcsoport folyamatosan ellenőrizte a rendszer állapotát és biztosította, hogy a SIS 1+ adatbázis összhangban maradjon a SIS II adatbázissal. Mivel egyetlen tagállam esetében sem volt szükség a SIS 1+-ra való visszaállásra ebben az időszakban, a konverter működését 2013. május 8-án leállították. Ettől az időponttól kezdve a SIS II rendszert az eu-LISA, a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség működteti. 2. Irányítási tevékenységek 2.1. Pénzügyi vonatkozások 2.1.1. SIS II költségvetés A Bizottság által 2002 óta a SIS II projektre elkülönített költségvetési kötelezettségvállalások teljes összege 2013. június végéig 171 699 692 eurót tett ki. A vonatkozó szerződések az alábbiakat ölelik fel: megvalósíthatósági tanulmányok, magának a SIS II központi részének a fejlesztése, támogatás és minőségbiztosítás, a SIS II hálózat, az üzemeltetési igazgatás előkészítése, a biztonság, a kommunikációval és a szakértők kiküldetésével összefüggő költségek, valamint a felvilágosító kampányok. Ebből az összegből 2002. és 2013. június vége között ténylegesen 136 567 137 EUR került kifizetésre. A fő kiadási tételek közé a fejlesztés (73 566 165 EUR), a hálózat (32 154 296 EUR), a támogatás és minőségbiztosítás (13 612 454 EUR), valamint a strasbourgi és a Sankt Johann im Pongau-i üzemeltetési igazgatás előkészítése (9 376 235 EUR) tartozott. 2.1.2. További finanszírozás a tagállamok nemzeti fejlesztéséhez E jelentéstételi időszakban befejeződtek annak az utolsó nyolc tagállamnak a nemzeti fejlesztési projektjei, amelyek az Európai Külső Határok Alapon keresztül történő további társfinanszírozást igényeltek. Ezen felül, és az átállásra vonatkozó, átdolgozott jogi aktusok közös 16. cikkével összhangban a Bizottság által 2013 elején közzétett pályázati felhívás tekintetében a tagállamok által kinyilvánított érdeklődést nyomon követve a Bizottság egy további 13 millió EUR összeget bocsátott rendelkezésre, a tagállamonként pályázható felső határt pedig 715 000 EUR-ban határozták meg (a nemzeti forrásokból történő társfinanszírozás mértéke 25 %). Végezetül kilenc tagállam számára az átállással kapcsolatos tevékenységekhez pénzügyi eszközt bocsátottak rendelkezésre, amelynek teljes maximális összege EUR 4 157 076,50 EUR volt. 2.2. Üzemeltetési igazgatás 2.2.1. A C.SIS-re (Centre de Systèmes d'Information Schengen) való áttérés A fejlesztési fővállalkozó a SIS II működési környezetének üzemeltetési igazgatását még a SIS 1+-ról a SIS II-re történő élő adatátvitel megkezdése előtt átadta a C.SIS részére (a Franciaország és a Bizottság közötti szolgáltatási szerződés alapján), mivel az átállási szakaszban a SIS 1+-t, a konvertert és a SIS II-t párhuzamosan kellett üzemeltetnie ugyanannak az egységnek. A teljes átállási szakaszban, ideértve az egy hónapig tartó intenzív monitoring időszakot, a konvertert és a SISI II-t a C.SIS működtette. 2.2.2. A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző ügynökség (eu-LISA) A SIS II tervezett átadása az eu-LISA számára[6] 2013 elején kezdődött meg és 2013. május 9-én fejeződött be. Az eu-LISA rendelkezésére bocsátották az átadási dokumentumot, amelyet a SIS II-t és annak üzemeltetési szempontjait ismertető technikai dokumentumok teljes sora kísért. A SIS II jogalapjának és az ügynökséget létrehozó rendeletnek[7] megfelelően az eu-LISA 2013. május 9-én – az intenzív monitoring időszak befejeztekor és az átállásra vonatkozó jogi aktusok hatályvesztésekor – megkezdte feladatainak ellátását A kommunikációs infrastruktúra tekintetében az eu-LISA felel a tagállamok és a szolgáltató közötti kapcsolatok felügyeletéért, biztonságáért és koordinációjáért is. Ezen felül a létrehozásáról szóló rendelet alapján az eu-LISA feladatai közé tartoznak egyéb SIS II-vel kapcsolatos feladatok is, mint például a SIS II technikai alkalmazására vonatkozó képzés nyújtása különösen a SIRENE személyzete számára, valamint szakértők képzése a SISI II-nek a schengeni értékelés keretében felmerülő technikai szempontjaira vonatkozóan. Ezen felül az eu-LISA felel azért, hogy az Európai Unió Hivatalos Lapjában közzétegyék a SIS II-ben található adatok közvetlen lekérdezésére jogosult illetékes hatóságok jegyzékét és a SIS II nemzeti rendszereihez tartozó hivatalok (N. SIS II) és SIRENE irodák jegyzékét[8]. Mielőtt a SIS II-t átadták volna az eu-LISA-nak, a Bizottság gondoskodott az említettek 2013. április 9-i közzétételről.[9] E jelentéstételi időszakban az eu-LISA igazgatótanácsa számára szakértelmet biztosító SIS II tanácsadó csoport háromszor találkozott (február 19–20., április 23–24. és június 4–5.) Az eu-LISA 2013. május 22-én megszerzett pénzügyi függetlensége valamint a fogadó tagállamokkal kötendő kötelező megállapodásokról szóló tárgyalások fokozatos lezárása fényében a Bizottság a jelentéstételi időszakban fokozatosan csökkentette az eu-LISA számára annak létrehozási szakaszában nyújtott támogatást. A közöttük fennálló munkakapcsolatot pedig a két egyetértési megállapodás szabályozza (ezeket az operatív munka-megállapodások még aláírásra várnak, a pénzeszközök átcsoportosításáról szóló megállapodást 2013. május 17-én írták alá). 2.3. Projektirányítás 2.3.1. Átfogó programirányítási tanács Az átfogó programirányítási tanács teljesítette megbízatását és különösen a fennmaradó ismételt tesztelésekre és az átállási szakaszra koncentrált. Ebben az időszakban az átfogó programirányítási tanács tizenhét plenáris ülést tartott, a legutolsóra 2013. május 7-én került sor. Az átállásra vonatkozó jogi aktusok hatályvesztésével a tanács megszűnt. 2.3.2. A SIS–VIS bizottság (SIS II) A SIS-VIS bizottság 2013 januárja és májusa között – a SIS II-vel kapcsolatos műszaki kérdések témájának szentelt – öt ülésén elfogadott számos, az átállást és a tesztelést érintő alapvető dokumentumot. Az arra kijelölt alcsoportok foglalkoztak a projekt konkrét célkitűzéseivel kapcsolatosan felmerülő részletkérdésekkel (mint például a változási kérelmek és az átállás): a változtatáskezelő tanács háromszor, az átállási szakértői csoport pedig 17 alkalommal ülésezett. 2.3.3. Nemzeti tervezés és koordináció A tagállamok nemzeti projektmenedzsereinek utolsó ülését 2013. május 30-án tartották meg. A Bizottság rendszeresen szervezett ilyen üléseket, hogy lehetővé tegye a projekt egésze szempontjából lényeges tevékenységeket érintő átfogó információcserét. Az e jelentéstételi időszakban megtartott öt ülés is főleg az átfogó ütemtervvel, a teszteléssel, az átállással, a SIS II-re való áttéréssel, a SIS II üzemeltetési kézikönyvvel és a SIS II munkacsoport jelentéseivel foglalkozott. 2.3.4. Tanács A SIS II élesben történő beindítása előtti végső szakasszal kapcsolatos fennmaradó technikai és jogi feladatokra összpontosítva a Bizottság továbbra is rendszeresen tájékoztatta az összes érintett tanácsi testületet a SIS II projekt helyzetéről, többek között az ütemtervről és a költségvetési szempontokról is. Az átálláshoz és különösen az áttérési szakaszhoz kapcsolódó valamennyi kérdést az előkészítő szinteken tisztázták. Ahogy fent említettük, a SIS II működésbe lépésének időpontjára vonatkozó tanácsi határozat valamennyi jogilag kötelező előfeltétele teljesült. Ezen alapos előkészítő munka eredményeként a Bel- és Igazságügyi Tanácsnak az ír elnökség idején tartott első ülése során, 2013. március 7-én megszületett az említett tanácsi határozat, amely egyhangúlag elfogadta a SIS II 2013. április 9-én történő működésbe lépéséről szóló két határozatot (mindkét korábbi pillér esetében egyet)[10]. A SIS II élesben történő beindítását az alábbi 3.3.6. szakaszban ismertetett tájékoztató kampány kísérte. A Bizottság a továbbra is hetente megjelenő gyorsjelentésben foglalta össze a műszaki fejlesztéseket a projektben nemzeti szinten részt vevő munkatársak számára az intenzív monitoring időszak végéig/az eu-LISA számára történő átadásig. 2.3.5. Az Európai Parlament Az Európai Parlament továbbra is támogatta a SISI II-t. Az átláthatóság és a lojális intézményközi együttműködés jegyében a Bizottság a projekt legvégéig teljes mértékben tájékoztatta az Európai Parlamentet a SIS II fejlesztésével kapcsolatos szempontos teljes köréről: a Bizottság két levelet küldött az Európai Parlament Állampolgári Jogi, Bel- és Igazságügyi (LIBE) Bizottsága számára (egyet az átfogó tesztelés sikeres elvégzéséről, egyet pedig a SIS II-nek az eu-LISA számára történő átadásáról). Ezen felül a Bizottság a 2013. március 21-i meghallgatáson – azaz nem sokkal a SIS II működésbe lépése előtt – helyzetjelentéssel szolgált a LIBE Bizottság számára. 2.3.6. SIS II tájékoztató kampány A SIS II jogalapjának megfelelően a Bizottság, együttműködve a nemzeti adatvédelmi hatóságokkal és az európai adatvédelmi biztossal, a SIS II működésének megkezdésekor tájékoztató kampányt indított, melynek keretében tájékoztatta a nyilvánosságot a célokról, a tárolt adatokról, a hozzáféréssel rendelkező hatóságokról és az egyének jogairól. [11] A fő szolgáltatásokra vonatkozó, 2012 végén megkötött keretszerződés alapján tájékoztató füzet, poszter és a rövid animációs film készült, és ezeket a Bizottság a tagállamok kijelölt hatóságainak rendelkezésére bocsátotta országos szintű további terjesztésre (határátkelőhelyeken, rendőrőrsökön, konzulátusokon stb.). A tájékoztató kampányt rendszeresen meg kell ismételni. 2.3.7. Kockázatkezelés Minőségbiztosítási vállalkozójának segítségével a Bizottság szorosan figyelemmel kísérte a SIS II projekthez kapcsolódó kockázatokat, amelyeket a jól bevált eljárás keretében hetente nyomon követett, havonta bevonva az átfogó programirányítási tanácsot is. E jelentéstételi időszakban a Bizottság az alábbi kockázatokra összpontosított: · a tagállamok felkészültségének foka (a végfelhasználói alkalmazások vonatkozásában) és különösen a „B terv” megfelelő határidőn belüli végrehajtása Finnország által; · az átállási ütemtervben az előre nem látható eseményekre fenntartott időkeretet korlátozottsága. 3. Jövőbeni prioritások A SIS II működésbe lépését követően a fő prioritás a rendszer teljes mértékű működőképességének fenntartása, különösen az alábbiak által: · a rendszerhez és működéséhez szükséges infrastruktúra biztosítása, · a nemzeti elemek fejlődésének lehetővé tétele összhangban a központi rendszer számára jóváhagyott fejlesztésekkel, · a SIRENE irodák kiemelt prioritásként való kezelése, mind a megfelelő személyzet, mind pedig a kellő technikai segítségnyújtás tekintetében, · a rendszer összeomlás utáni helyreállítására vonatkozó terv/üzletmenet-folytonossági terv bevezetése, · a SIS II biztonsági szabályok esetleges megsértésével szembeni ellenállásának biztosítása. 4. Következtetés A Schengeni Információs Rendszer (SIS) a schengeni együttműködés alapvető eleme. A SIS II – elődeihez képest jobb funkciókat és új adatkategóriákat kínáló korszerű IT-rendszerként – a schengeni övezet működésének kulcsfontosságú eszköze a biztonság és a személyek szabad mozgása vonatkozásában. A Bizottság ezért már a kezdetektől kiemelt projektként tekintett rá. A SIS II általános fejlesztése vitathatatlanul nagy erőfeszítést igényelt. Egy ilyen összetett rendszer kiépítése – a felhasználók magas szintű elvárásainak kielégítése és a változó követelményeknek való megfelelés mellett – nemcsak műszakilag, hanem politikailag is rendkívüli kihívást jelentett, és az előre láthatónál több időt vett igénybe. 2009-ben jelentős értékelésre került sor. Ennek eredményeként 2010-ben tökéletesített irányítási szerkezetet, korszerűsített műszaki specifikációkat, új ütemtervet és felülvizsgált költségvetési keretet vezettek be a projekt befejezése érdekében. A különféle kihívások ellenére a SIS II projekt a határidők és a költségvetés szempontjából sem tért le a kijelölt útról. A két mérföldkőtesztelés sikeres elvégzése megerősítette a központi rendszer szilárdságát és teljesítményét, valamint az alapul szolgáló architektúrát és technikai választásokat. Ezt követte a tesztelés utolsó szakasza és az adatok tényleges átvitele a SIS 1-ből a SIS II-be. Erre sikerrel került sor. Annak köszönhetően, hogy az érdekelt felek megerősítették a projekt befejezésére tett kötelezettségvállalásukat, a SIS II projektet sikerült e jelentéstételi időszak során befejezni, és a SIS II – az IB Tanács által 2013 márciusában meghatározottaknak megfelelően – április 9-én működésbe lépett. A SIS II azóta zökkenőmentesen üzemel. Végezetül a SIS II projekt során nyert tapasztalatok értékesnek bizonyulnak majd a terület új nagyméretű IT-rendszereinek kidolgozásakor, különös tekintettel az intelligens határellenőrzésre vonatkozó kezdeményezés keretében tervezett határregisztrációs rendszerre és a regisztráltutas-programra. A költségvetés végrehajtása || 2002 és 2013 júniusa között || 2013 januárja és júniusa között (EUR-ban) || Kötelezettségvállalási előirányzatok || Kifizetési előirányzatok || Kötelezettségvállalási előirányzatok || Kifizetési előirányzatok Fejlesztés (HP/Steria) || 85 882 789 || 73 566 165 || 35 121 || 2 773 328 Fejlesztés (Atos) || 3 921 248 || 3 548 261 || 0 || 247 219 Támogatás és minőségbiztosítás || 16 063 293 || 13 612 454 || 210 379 || 1 000 068 Hálózat || 45 335 129 || 32 154 296 || 0 || 1 778 679 Az üzemeltetési igazgatás előkészítése || 12 986 242 || 9 376 235 || 0 || 66 901 Biztonság || 1 358 310 || 386 914 || 0 || 0 Tanulmányok és konzultáció || 1 086 628 || 985 020 || 22 217 || 21 813 Tájékoztató kampány || 183 943 || 108 846 || 0 || 75 473 Szakértők kiküldetési költségei || 4 867 236 || 2 814 072 || 3 482 456 || 2 231 362 Egyebek || 14 874 || 14 874 || 0 || 0 ÖSSZESEN: || 171 699 692 || 136 567 137 || 4 067 173 || 8 194 842 SIS–VIS bizottsági (SIS II) és munkacsoporti ülések a) A jelentéstételi időszak során tartott ülések 2013. JANUÁR 9, 16, 23, 30 || SIS II átfogó programirányítási tanács 24 || SIS–VIS bizottság (SIS II műszaki bizottsági ülés) 24 || SIS II nemzeti projektmenedzseri ülés 10, 17, 25, 31 || SIS II átállási szakértői csoport ülése 29 || SIS II válságkezelő tanács ülése 2013. FEBRUÁR 5, 13, 21, 27 || SIS II átfogó programirányítási tanács 26 || SIS–VIS bizottság (SIS II műszaki bizottsági ülés) 26 || SIS II nemzeti projektmenedzseri ülés 7, 14, 21, 28 || SIS II átállási szakértői csoport ülése 6 || SIS II válságkezelő tanács ülése 2013. MÁRCIUS 5, 14, 20, 26 || SIS II átfogó programirányítási tanács 22 || SIS–VIS bizottság (SIS II műszaki bizottsági ülés) 22 || SIS II nemzeti projektmenedzseri ülés 7 , 14 , 21 || SIS II átállási szakértői csoport ülése 21 || SIS II válságkezelő tanács ülése 2013. ÁPRILIS 3 , 17 , 25 || SIS II átfogó programirányítási tanács 26 || SIS–VIS bizottság (SIS II műszaki bizottsági ülés) 26 || SIS II nemzeti projektmenedzseri ülés 4, 11, 18, 25 || SIS II átállási szakértői csoport ülése 2013. MÁJUS 2 , 7 || SIS II átfogó programirányítási tanács 30 || SIS–VIS bizottság (SIS II műszaki bizottsági ülés) 30 || SIS II nemzeti projektmenedzseri ülés 2 , 16 || SIS II átállási szakértői csoport ülése [1] A Tanács 2008. október 24-i 1104/2008/EK rendelete a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 299., 2008.11.8., 1. o.). [2] A Tanács 2008. október 24-i 2008/839/IB határozata a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 299., 2008.11.8., 43. o.). [3] A Schengeni Információs Rendszer második generációjának (SIS II) létrehozásáról, működtetéséről és használatáról szóló 1987/2006/EK európai parlamenti és a tanácsi rendelet (HL L 381., 2006.12.28., 4.o.) 55. cikke (3) bekezdésének c) pontja és a Schengeni Információs Rendszer második generációjának (SIS II) létrehozásáról, működtetéséről és használatáról szóló, 2007. június 12-i 2007/533/IB tanácsi határozat (HL L 205., 2007.8.7., 63. o.) 71. cikke (3) bekezdésének c) pontja . [4] SIRENE: Supplementary Information Request at National Entry (kiegészítő információ kérése a nemzeti területre való belépéskor). [5] (HLL 71., 2013.3.14., 1. o.) (HL L 359., 2012.12.29., 32. o.) [6] Az 1987/2006/EK rendelet (HL L 381., 2006.12.28.) és a 2007/533/IB tanácsi határozat (HL L 205., 2007.8.7.) közös 15. cikke. [7] Az Európai Parlament és a Tanács 2011. október 25-i 1077/2011/EU rendelete a szabadságon, a biztonságon és a jog érvényesülésén alapuló térség nagyméretű IT-rendszereinek operatív irányítását végző ügynökség létrehozásáról (HL L 286., 2011.11.1., 1. o.). [8] A szabadságon, a biztonságon és a jog érvényesülésén alapuló térség nagyméretű IT-rendszereinek operatív irányítását végző ügynökség létrehozásáról szóló 2011. október 25-i 1077/2011/EU európai parlamenti és tanácsi rendelet 12. cikke (1) bekezdésének y) pontja. (HL L 286., 2011.11.1., 1. o.). [9] HL C 103., 2013.4.9., 1. o. [10] A Tanács 2013. március 7-i 2013/158/EU határozata Schengeni Információs Rendszer második generációjának (SIS II) létrehozásáról, működtetéséről és használatáról szóló 1987/2006/EK rendelet alkalmazási időpontjának meghatározásáról (HL L 87., 2013.3.27., 10. o.) valamint a Tanács 2013. március 7-i 2013/157/EU határozata a Schengeni Információs Rendszer második generációjának (SIS II) létrehozásáról, működtetéséről és használatáról szóló, 2007. június 12-i 2013/533/IB határozat alkalmazási időpontjának meghatározásáról s (HL L 87., 2013.3.27., 8. o.). [11] Az 1987/2006/EK rendelet (HL L 381., 2006.12.28.) és a 2007/533/IB tanácsi határozat (HL L 205., 2007.8.7.) közös 19. cikke.